Document ID: 32007R0922

KOMMISSIONENS FORORDNING (EF) Nr. 922/2007
af 1. august 2007
om fravigelse af forordning (EF) nr. 1227/2000 for så vidt angår en overgangsforanstaltning for støttebeløbene til Bulgarien og Rumænien til omstrukturering og omstilling
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin (1), særlig artikel 15, og
ud fra følgende betragtninger:
(1)
I artikel 16 og 17 i Kommissionens forordning (EF) nr. 1227/2000 af 31. maj 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapacitet (2) er der fastsat bestemmelser om finansieringen af omstrukturerings- og omstillingsordningen.
(2)
For regnskabsåret 2007 blev Bulgarien og Rumænien tildelt støttebeløb ved Kommissionens beslutning 2007/381/EF af 1. juni 2007 om vejledende støttebeløb for produktionsåret 2006/07 til Bulgarien og Rumænien for et bestemt antal hektarer med henblik på omstrukturering og omstilling af vindyrkningsarealer i henhold til Rådets forordning (EF) nr. 1493/1999 (3).
(3)
Ifølge artikel 16 og 17 i forordning (EF) nr. 1227/2000 omfordeles de støttebeløb, der er tildelt en medlemsstat, som ikke har afholdt eller afviklet de pågældende udgifter pr. 30. juni, til de medlemsstater, som har afholdt eller fastsat udgifter svarende til de støttebeløb, de har modtaget. I disse artikler er det også fastsat, at støttebeløbene til medlemsstaterne for det følgende regnskabsår nedsættes, hvis deres udgifter pr. 30. juni ligger under en tærskel på 75 % af de oprindeligt tildelte støttebeløb.
(4)
Bulgarien og Rumænien, som første gang anvender omstrukturerings- og omstillingsordningen i produktionsåret 2006/07, kan ikke anvende hovedparten af det oprindeligt tildelte støttebeløb inden 30. juni. Anvendelsen af bestemmelserne i artikel 16 og 17 i forordning (EF) nr. 1227/2000 ville for disse medlemsstater medføre alt for store nedsættelser af støttebeløbene til omstrukturering og omstilling i indeværende og næste regnskabsår.
(5)
Sådanne alt for store nedsættelser bør derfor som en midlertidig ordning for produktionsåret 2006/07 undgås ved gennem en fravigelse af forordning (EF) nr. 1227/2000 at give Bulgarien og Rumænien tilladelse til ved udgangen af indeværende regnskabsår at udbetale 90 % af deres oprindeligt tildelte støttebeløb for produktionsåret 2006/07 og ved at fritage dem for nedsættelsen af deres oprindeligt tildelte støttebeløb i det følgende produktionsår.
(6)
Tilsvarende bestemmelser blev anvendt i 2001 og 2005, som var de første år, hvor ordningen for omstrukturering og omstilling af vindyrkningsarealer blev anvendt af de pågældende medlemsstater. Da de pågældende medlemsstaters manglende evne til at anvende deres oprindeligt tildelte støttebeløb også kan skyldes den sene offentliggørelse af beslutningen om fastsættelsen af de oprindeligt tildelte støttebeløb, bør der kunne fastsættes samme høje procentsats for anvendelsen af disse støttebeløb som i 2005.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
1. Uanset artikel 16, stk. 1, litra c), i forordning (EF) nr. 1227/2000 kan Bulgarien og Rumænien vedrørende regnskabsåret 2007 senest den 10. juli 2007 sende Kommissionen en anmodning om efterfølgende finansiering af udgifterne i regnskabsåret 2007 ud over det beløb, der blev meddelt Kommissionen i henhold til artikel 16, stk. 1, litra a) og b), i nævnte forordning, og inden for en grænse på 90 % af det beløb, som medlemsstaten modtog i henhold til beslutning 2007/381/EF. De kan senest den 15. oktober 2007 udbetale 90 % af deres oprindeligt tildelte støttebeløb for produktionsåret 2006/07.
2. Uanset artikel 17, stk. 3, i forordning (EF) nr. 1227/2000 godkendes de anmodninger om efterfølgende finansiering, der meddeles Kommissionen i henhold til artikel 16, stk. 1, litra c), i nævnte forordning, af andre medlemsstater end Bulgarien og Rumænien, på pro rata-basis under anvendelse af de beløb, der er tilgængelige efter fradrag af de beløb for alle medlemsstater, der blev meddelt i henhold til artikel 16, stk. 1, litra a) og b), i nævnte forordning, og de beløb, som Bulgarien og Rumænien har meddelt i henhold til artikel 16, stk. 1, litra a) og b), i nævnte forordning og i henhold til stk. 1 i nærværende artikel.
3. Uanset artikel 17, stk. 5, i forordning (EF) nr. 1227/2000 foretages der ingen nedsættelse vedrørende regnskabsåret 2007 for Bulgarien og Rumænien for så vidt angår deres oprindeligt tildelte støttebeløb for det følgende produktionsår.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. august 2007.

Labels: 19
5
6
18
15